KIRJALLINEN KYSYMYS E-2537/00 esittäjä(t): John McCartin (PPE-DE) komissiolle. Television suojakuorten turvallisuus.



Virallinen lehti nro 089 E , 20/03/2001 s. 0205 - 0205



KIRJALLINEN KYSYMYS E-2537/00 esittäjä(t): John McCartin (PPE-DE) komissiolle (28. heinäkuuta 2000) Aihe: Television suojakuorten turvallisuus Yhtyykö komissio näkemykseen, jonka mukaan Yhdysvalloissa ja muualla maailmassa sovellettavat television suojakuorten paloturvallisuusnormit ovat Euroopan unionissa sovellettavia normeja huomattavasti tiukemmat? Uskooko komissio, että EU:ssa voitaisiin säästää joka vuosi lukuisia ihmishenkiä, jos television suojakuoret rakennettaisiin USA:ssa noudatettavien normien mukaisiksi? Onko komissio käsitellyt tätä ongelmaa? Erkki Liikasen komission puolesta antama vastaus (27. syyskuuta 2000) Televisiovastaanottimien turvallisuutta säännellään tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19 päivänä helmikuuta 1973 annetulla neuvoston direktiivillä 73/23/ETY(1) (matalajännitedirektiivi). Televisiovastaanottimien paloturvallisuuskysymyksiä käsitellään tarkemmin Euroopan sähkötekniikan standardointikomitean Cenelecin hyväksymässä audio-, video- ja muita vastaavia sähkölaitteita koskevien turvallisuusvaatimusten yhdenmukaistetussa standardissa (Harmonised Standard EN 60065:1998, Audio, video and similar electronic apparatus Safety requirements). Komissio ei laadi standardeja, koska tämä annetaan matalajännitedirektiivissä Euroopan standardointielinten tehtäväksi. EN60065-standardin mukaiset paloturvallisuusvaatimukset ovat kaikilta osin Kansainvälisen sähkötekniikan toimikunnan (IEC) laatiman kansainvälisen standardin n:o 60065 mukaiset. Tämä on osoitus siitä, että Euroopassa pyritään aina mahdollisuuksien mukaan käyttämään kansainvälisiä standardeja edellyttäen, että nämä standardit ovat yhteisön lainsäädännön mukaisia. Komissio ei tähän mennessä ole saanut jäsenvaltioilta tietoja puutteista, jotka liittyisivät edellä mainitun standardin mukaisiin paloturvallisuusvaatimuksiin. Komissio on tietoinen Ruotsissa ja Yhdistyneessä kuningaskunnassa parhaillaan tehtävistä tutkimuksista. Tutkimuksia koskevat loppuraportit ovat edellä mainittujen jäsenvaltioiden viranomaisten mukaan saatavilla tämän vuoden loppuun mennessä. Komissio on jo yhdessä direktiivin täytäntöönpanosta vastaavien kansallisten viranomaisten kanssa ottanut esille 26. ja 27. huhtikuuta 2000 ja 14. kesäkuuta 2000 pidetyissä kokouksissa kysymyksen niitä tapauksia koskevista tiedoista, joissa televisiovastaanotin on ollut kotitaloudessa syttyneen tulipalon syynä. Komissio pyysi tällöin jäsenvaltioita toimittamaan tarkempia tietoja asiasta. Komissio otti huomioon, että jäsenvaltiot seuraavat asiaa. Jäsenvaltioiden edustajien kanssa käydyissä keskusteluissa ei esitetty arvoisan parlamentin jäsenen esittämän kysymyksen kaltaisia kysymyksiä. Arvoisa parlamentin jäsen voi olla varma siitä, että komissio pitää paloturvallisuutta erittäin tärkeänä. Toimien tarpeellisuus arvioidaan kansallisilta viranomaisilta pyydettyjen tietojen, edellä mainittujen tutkimusten tulosten sekä muiden saatavilla olevien asiaankuuluvien tietojen perusteella. (1) EYVL L 77, 26.3.1973.